СОВЕТ НА ОПШТИНА КИЧЕBO

Бр. 08-2498/2

09.10.2024 година

К и ч е в о

**З А П И С Н И К**

Од одржаната 40-та редовна седница на Советот на Општина Кичево на ден 09.10.2024 година во просториите на Советот на Општина Кичево со почеток во 10 часот и 25 минути

Седницата во 10 часот и 25 минути ја отвори и со неа раководеше Претседателот на Советот на Општина Кичево Скендер Џабири, а присутни беа и советниците: Ќамер Клоси, Дренуше Далипи, Филип Митрески, Михајло Данилоски, Виолета Спасеноска, Олгица Попоска, Игор Стојаноски, Даниела Попоска, Анто Трајаноски, Тефик Лутвиу, Валентина Лазаревска, Бојан Стојкоски, Иванчо Божиноски, Виктор Алексоски, Сибел Туфекџи, Абдула Сејдини, Фортеса Сејдини, Арѓент Асани, Валбона Адили Емини.

Отсутен беше советникот: Миѓен Зендели и Рамазан Зулбери.

На седницата беа присутни и Анета Настеска- Секретар на општината, Валдет Селими, Бурим Кадриу -претставници од општинската администрација.

**Претседателот на советот** за оваа седница го предложи следниот:

**Д Н Е В Е Н Р Е Д**

1.Предлог Одлука за измена и дополнување на Буџетот на Општина Кичево за 2024 година (ребаланс).

2.Предлог Одлука за именување на член во Советот на ООУ ,, Д-р Владимир Полежиноски“ Кичево.

3. Разно.

**Претседателот на советот** го стави на усвојување предложениот Дневниот ред за оваа седница и истиот се усвои со 18 гласа ЗА. ПРОТИВ (нема). ВОЗДРЖАНИ (нема).

**1.ПРВА ТОЧКА**: Предлог Одлука за измена и дополнување на Буџетот на Општина Кичево за 2024 година (ребаланс).

**Бурим Кадриу-** Информира дека пред советниците била ставена измената и дополната на буџетот на Општина Кичево за 2024 г.-ребаланс, заради потребата од намалување и зголемување на стaваки. Се ова разгледуваќи реализацијата на Буџетот до 30.09.2024г, па од таа причина била свикана и седницата. Истакна дека имало измени во приходите кај блок дотациите и ДДВ, па се зголемил буџетот на дотациите и основниот буџет а самоактивирачките активности и донациите останале исти и буџетот со ребалансот е зголемен на 1.150.364.000 ден или за 34.836.000. Информира дека кај основниот буџет имало зголемување од 8 милиони и 166 илјади денари. Истакна дека заклучно со 30.09.2024г, кај приходите е избалансирано кај сите ставки. Во приходите за данок на доход се зголемија средствата, кај ставка 713 даноци на имот од 47.500.000 ден се зголемија на 58.500.000И ден, кај ставка 717 даноци од специфични услуги се зголемија на 125.647.000,00 ден, а се намалени трансферите за 30.000.000 ден. Кај приходите од самофинансирачки активности немало промени. Во Основниот буџет со ребалансот некои ставки се зголемија а кај некои ставки се кратат средства поради ниска реализација на трошоци, или потреба за нови средства: совет, градоначалник, општинска администрација. Во Програма Е0 се зголемија средствата за 14.435.000 денари за плати и придонеси во ставка 401 и 402 и за плаќање на судски пресуди и вонсудски спогодби во ставка 464. Кај капиталните расходи имало намалување. Кај програмите за урбанистичко планирање имало кратење. Имало зголемување на програма Ј6 ставка 424 за украсување на плоштадот за новогодишните празници. Во програма Ј8 ставка 425 имаме зголемување на средства за 600.000 ден. за рушење на трибина во стадионот Влазерими. Во програма Р1 во става 424 се зголемени средствата за 1.500.000,00 за регулирање на атмосферски кананал во с.Црвивци. Исто така се зголемија средствата за транспорт на ученици во програма Н1 ставка 425. Имало намалување на средства кај паркови и зеленила, кај комунални услуги, кај програмата за водоснабдителни системи, програмата за културни манифестации, кај програмата за рурален развој. Во програма МВ се зголемија средства за плаќање на долгови за чланарини во домашни организации, ЗЕЛС и Југаозападниот плански регион.

**Абдула Сејдини**- Информира дека во програмата за рурален развој стоело намалување од 2 милиони. Праша зошто кај ставката 482920 изградба на други објекти имало зголемување од 0 денари на 13 милиони, зошто било тоа зголемување.

**Бурим Кадриу**- Информира дека во таа програма биле предвидени сите средства што се финансираат од Бирото за јазвој. Во истата програма со ребалансот биле предвидени и други објекти и тука бил предвиден и делот од општината за финансирање на паркот во с. Зајас.

**Валбона Адили Емини**- Праша дали кај расходите за новогодишните празници ќе било како лани, бидејќи немало украсување од општината, имало украсување само од црквата. Исто така, праша за средствата што се намалени за културните активности, дали општината имала предвидено нешто за кампања за болните од канцер, на пр. флаери итн.

**Бурим Кадриу**- Информира дека минатата година еден дел од градот го украсил општината со светилки, а и оваа година ќе се отворело јавно наддавање за украсување на плоштадот. Истакна дека во програмите на здруженијата кои учествувале на Јавниот повик за финансирање од страна на општината немало предвидено ништо за таква кампања, а исто така и во програмите за култура немало такво нешто. Можело да се иницира од нив да се направи, а не од Советот за здравствена заштита.

**Валентина Лазаревска**- Праша зошто кај програмата за сообраќајна сигнализација за уредување на патиштата има нула денари предвидување и дали ништо не е реализирано.

**Бурим Кадриу**- Информира дека овде со буџет било предвидено изградба на показни табли за позначајни места во градот, но не била направена спецификација за уредување на шема на градот. Во наредните 3 месеци тоа неможело да се направи и затоа се кратело. Истакна дека било добро тоа да се реализира како проект во наредната година.

**Претседателот на советот** информира дека до советот се доставени два анмандмани од советникот Михајло Данилоски.

**Претседателот на советот** го прочита првиот амандман во кој стои во програмата F10 урбанистичко планирање, категорија 42, ставка 425, потставка 425640 изработка на просторни и урбанистички планови износот од 1 000 000 се заменува со 0. Во потпрограмата А 00 совет на општина категорија 46, ставка 464, поставка 464990 Други трансфери износот од 100 000 се заменува со 1 100 000. Со амандманот се предлага подршка од 1 100 000 денари повеќе за подршка на Јавните претпријатија.

**Михајло Данилоски**- Информира дека комисијата за финансии не се одржала, не дошол претседателот на комисијата. Побара да се пополни местото на советниик во советот и членови на комисиите. Исто така побара подршка на амандманот.

**Бурим Кадриу**- Предложи од буџетски аспект од две причини да не се усвои амандманот и тоа: првата во програмата F10 кај подставка 425640 имало реализација и неможело да биде 0 и втора причина има едно јавно претпријатие ,,Комуналец“, кое работело секаде каде имало потреба од него и тоа имало средства, а било помагано и од општината.

**Претседателот на советот** го стави на усвојување првиот амандман предложен од советникот Михајло Данилоски и истиот не се усвои со 7 гласа ЗА, 10 гласа ПРОТИВ и ВОЗДРЖАНИ (нема).

Потоа, од старна на **Претседателот на советот** беше прочитан вториот амандман во кој стои во програмата D00 Градоначалник, категорија 42 ставка 426, поставка 426210 расходи за репрезентација износ од 1 000 000 се заменува со 1 00 000. Во програмата L00 совет на општина категорија 46, ставка 464 поставка 464990 разни трансвери износот од 600 000 се заменува со 1 500 000. Со амандманот се предлагало да се обезбедат средства во висина од 900 000 денари повеќе за подршка на спортот и спортските клубови во нашиот град.

**Михајло Даниловски**- Информира дека во разговор со спортските клубови, бараат да средствата од 900.000 денари од репрезентации на градоначалникот се пренаменат за нив.

**Абдула Сејдини**- Информира дека имало техничка грешка во амандманот во наведената програма и праша како ќе се делат средствата, како ќе се реализира ако се усвои амандманот.

**Михајло Данилоски**- Се заблагодари за укажаната техничка грешка и информира дека средствата не морало да се доделуваат преку Јавен оглас, имало и друг начин за тоа. Комисијата за спорт ќе одлучела да ги додели средствата на клубовите вра основа на нивните постигнати резултати до сега.

**Бурим Кадриу**- Предложи да не се прифати амандманот, бидејќи во реализацијата на таа програма имало реализирано веќе 500 илјади, а имало потреба за уште расходи. Тие средства не биле големи за спортот, а за спортот и спортските клубови општината издвојувала средсва со Јавен повик на кој се пријавуваат клубовите и тие се финансираат од страна на општината. Секоја година за тоа имало Извештај од Комисијата за спорт при општината, а ќе имало и оваа година. До колку тоа се прифатело, не ќе можело да се реализира, бидејќи средства на клубовите им биле префрлени со Јавен повик.

**Абдула Сејдини**- Информира дека заборавиле оти распределбата на средсвата врз основа на Јавен повик веќе било реализирано и тие се доделени на клубовите. Не бил против идејата за подршка на клубовите, но незнаел колку тие како совет се надлежни за тоа. Која била формата, тоа било амандман и не знаел дали можело така да се помага. Дали имало форма за тоа. Не било потребно да се политизира и сите биле за подршка на клубовите.

**Михајло Даниловски**- Информира дека преставникот сега ќе речел дека немало форма за тоа да се спроведе. Истакна дека е разговарано со клубовите и тие не биле задоволни од добиените средства, а на тој начин можело повеќе да им се понуди.

**Абдула Сејдини**- Информира дека до колку клубовите не биле задоволни од средствата кои им се доделени, тие имале право на жалба и тоа можело да се реши.

**Бурим Кадриу**- Информира дека тој начин на доставување на амандман и кратење на средства од ставки кои се во реализација не било добро. Кога се носела Програмита за спорт во советот, тогаш советниците можеле да реагираат дали предвидените средства се мали или не.

**Иванчо Божиноски**- Информира дека се согласува со дискусијата на Бурим, тие амандмани биле неприфатливи, бидејќи неможело да се земаат средства од таму. Дел од таму биле потрошени и требало да се зголеми буџетот на општината за тоа. Истакна дека урбанизацијата на градот оваа година потфрлила од 11 на 1 милион, а урбанистичките планови биле стари. Предложи во наредната година повеќе средства да се издвоеле за спортските клубови, а не тоа да се бара со амандмани. Исто така, да се зголемеле средствата и за урбанизација на градот за да немало диви градби.

**Михајло Данилоски**- Информира дека кај урбанизмот веќе трета година се кратело, па и сега имало кратење од 11 на 1 милион и тоа личело на шега. Исто било и кај руралниот развој, кај спортот итн. Истакна дека сега ребалансот бил направен по желба на Градоначалникот.

**Валбона Адили Емини**- Информира дека не треба да се штеди за клубовите и дека треба да се зголеми буџетот за нив, а не да се намалува. Тие се мали и општината треба да ги помага, а не да се кратат средства за нив. Праша зошто на Одбојкарскиот клуб ,,Ускана“ му се доделени толку средства.

**Претседателот на советот**- Информира дека спортските клубови секогаш биле помогнати од страна на општината.

**Бурим Кадриу**- Информира дека на секој Јавен повик на општината се пријавувале над 30 клубови. Општината им помага со финансирање. Информира дека кај Одбојкарскиот клуб ,,Ускана“ биле зголемени средствата бидејќи тој бил во прва лига. Истакна дека сите клубови кои имале потреба за користење на спортските терени, општината им дозволувала да ги корист, без да и плаќаат за тоа на општината.

**Валбона Адили Емини**- Праша каква е состојбата со спортската сала ,,Јанчица“ и до каде е работата со неа.

**Бурим Кадриу**-Информира дека во неа се работи со голем интензитет и до крајот на октомври требало да се доврши.

**Претседателот на советот** го стави на усвојување вториот амандман предложен од советникот Михајло Данилоски и истиот не се усвои со 7 гласа ЗА. 9 гласа ПРОТИВ и 1 глас ВОЗДРЖАН.

Потоа**, Претседателот на советот** ја стави на усвојување Предлог Одлуката за измена и дополнување на Буџетот на Општина Кичево за 2024 година (ребаланс) и истата се усвои со 12 гласа ЗА. ПРОТИВ (нема). 7 гласа ВОЗДРЖАНИ.

**2. ВТОРА ТОЧКА**: Предлог Одлука за именување на член во Советот на ООУ ,, Д-р Владимир Полежиноски“ Кичево.

**Иванчо Божиноски-** Го прочита Извештајот од комисијата. Како Претседател на комисијата за мандатни прашања, избори и именувања информира дека комисијата одржала состанок на 08.10.2024 година и на него била разгледана точката. Присутните членови едногласно одлучиле за член на Советот на на ООУ ,, Д-р Владимир Полежиноски“ Кичево повторно да биде именуван Зоран Јованоски, на кој му истекол мандатот за член на Советот од 3 години, за кој бил предходно именуван.

**Претседателот на советот** ја стави на усвојување Предлог Одлуката за именување на член во Советот на ООУ ,, Д-р Владимир Полежиноски“ Кичево и истата се усвои со 14 гласа ЗА. ПРОТИВ (нема). 5 гласа ВОЗДРЖАНИ.

**Иванчо Божиноски**- предложи да се пополни местото на Лазе за член во комисијата.

**Валдет Селими**- Информира дека чекал советниците да предложат точка за замена на членовите. Побара да се состане комисијата за мандатни прашања, избори и именувања и да се пополнат членовите во комисиите во кои фалат.

**Претседателот на советот**- Информира дека додека не се пополни бројот на советници во советот, неможат да се пополнат и членовите на комисиите.

**Валдет Селими**- Информира дека било упатено барање до ОИК Кичево и од таму се известени за тоа кој ќе биде следен советник, но тој бил надвор од државата и затоа денеска тоа не било точка на дневен ред.

**3. ТРЕТА ТОЧКА**: Разно

**Претседателот на советот**- Информира дека до советот имало доставено 1 барања. Потоа, го прочита барањето.

1.Барање од Здружение за пензионери - Кичево за финансиска помош за изградба на санитарни чворови во пензионерскиот дом, како и за поплочување со бекатон плочки на дворното место и ставање клупи за одмор на пензионерите.

Претседателот на советот информира дека инсистира да се реши тоа.

**Михајло Данилоски**- Информира дека и минатата седница, па и сега прашува до каде е работата со капелата на градските гробишта.

**Секретарот на општината**- Информира дека работата се уште не била завршена, бидејќи имала недостатоци, немало технички прием за неа. Истакна дека после тоа се поднесувало барање за приклучок за електрична струја. Напомена дека постапката е во тек и ќе се реши.

**Михајло Данилоски**- Праша кои биле недостатоците.

**Секретарот на општината**- Информира дека не знае.

**Михајло Данилоски**- Праша како ќе одела изградбата на паркот во ,,Ламели“.

**Секретарот на општината**- Информира дека граѓани од ,,Ламели“ повеќе пати иделе и го гледале проектот за него. Изградбата почнала, па се сопрела, но ќе се изградел. Проблем било дали да било тениско, фудбалско или друго игралиште.

**Валентина Лазаревска**- Информира дека нивното училиште ,,Кузман Јосифовски Питу“ имало поднесено барање на 30.09.2024 г. до Секторот за образование за номинирање на преставник од Локлната самоуправа за изработка на Развојна програма. Тоа им била потребно за да можат да аплицираат за добивање на грант. Средставата им биле потребни за опремување и осовременување на наставата во училиштето. Побара да се назначи преставник, за да не го пропуштат рокот.

**Валдет Селими**- Информира дека општината, а не советот треба да назначи преставник.

**Валентина Лазаревска**- Истакна дека бара побрз одговор за тоа.

**Бојан Стојкоски**- Информира дека во долниот дел од населбата ,,Горица“ немало улично осветлување. Прашале во ,,Бурим“, но им рекле дека проблемот бил во ЕВН. Праша дали имаат информација за тоа.

**Секретарот на општината**- Информира дека за тоа немале информација, но ако така им рекле во ,,Бурим“, тогаш така е.

Бидејќи, никој друг не се јави за збор, а со тоа беше исцрпен и дневниот ред за оваа седница, Претседателот на советот ја затвори седницата во 11 часот и 30 минути.

Совет на општина Кичево

Записничар Претседател

Ленче Србиноска Скендер Џабири